আন্তর্জাতিক ক্রিকেট কাউন্সিল
১৫ জুন, ১৯০৯ সালে ইংল্যান্ডের লর্ডসে এই প্রতিষ্ঠানের যাত্রা শুরু হয়। তখন এর নাম ছিল ইম্পেরিয়াল ক্রিকেট কনফারেন্স। প্রতিষ্ঠাকালীন এর সদস্য ছিল ইংল্যান্ড, অস্ট্রেলিয়া ও দক্ষিণ আফ্রিকা। শুরুতে কেবলমাত্র কমনওয়েলথভূক্ত দেশসমূহই এত যুক্ত হতে পারতো। পরবর্তীতে এতে যোগ দেয় ওয়েস্ট ইন্ডিজ, নিউজিল্যান্ড, ভারত ও পাকিস্তান ক্রিকেট দল।
আইসিসি সভাপতিদের তালিকা
আন্তর্জাতিক ক্রিকেট কাউন্সিলের ক্রীড়া পরিচালনা পরিষদের সভাপতিদের তালিকা নিম্নে প্রদান করা হলো। ২০১৪-১৫ মেয়াদে সভাপতির দায়িত্ব পালন করেছেন বাংলাদেশ ক্রিকেট বোর্ডের সাবেক সভাপতি আ হ ম মোস্তফা কামাল। তিনি ২৬ জুন, ২০১৪ তারিখে একাদশ আইসিসি সভাপতি হিসেবে নিউজিল্যান্ড ক্রিকেট বোর্ডের সাবেক সভাপতি অ্যালান আইজ্যাকের স্থলাভিষিক্ত হন। কিন্তু ক্ষমতার অপব্যবহার সংক্রান্ত বিষয়ে ১ এপ্রিল, ২০১৫ তারিখে সভাপতির পদ থেকে পদত্যাগ করেন তিনি৷ বর্তমান সভাপতি হিসেবে দায়িত্ব পালন করছেন পাকিস্তানের সাবেক জনপ্রিয় ব্যাটসম্যান জহির আব্বাস। তাঁকে ২৫ জুন, ২০১৫ তারিখে এ পদে মনোনয়ন দেয়া হয়।